om 2017-listen over råstoffer af kritisk betydning for EU

På baggrund af den fortsatte strategiske betydning af råstoffer for EU's fremstillingsindustri gennemfører Kommissionen en lang række foranstaltninger i henhold til EU's råstofinitiativ for at medvirke til en sikker, bæredygtig og prismæssigt overkommelig råstofforsyning. Listen over råstoffer af kritisk betydning for EU er et centralt element i dette initiativ.

Råstofinitiativet blev iværksat i 2008 for at tackle udfordringerne i forbindelse med adgangen til råstoffer. I denne meddelelse ajourføres 2014-listen over råstoffer af kritisk betydning. Det overordnede formål med listen er at afdække råstoffer med en høj forsyningsrisiko og stor økonomisk vigtighed, da det for den europæiske industri og værdikæderne er vigtigt med en stabil og uhindret adgang til råstofferne. Listen er udarbejdet på baggrund af en objektiv metodologi og udgør et evidensbaseret værktøj til politiske foranstaltninger inden for handel, innovation og industri for at styrke konkurrenceevnen i den europæiske industri i overensstemmelse med den ajourførte industrielle strategi for Europa, f.eks. ved:

·klarlægning af investeringsbehov, der kan være medvirkende til at mindske Europas afhængighed af importerede råstoffer,

·styring af støtte til innovation af råstofforsyning under EU's forsknings- og innovationsprogram Horisont 2020,

·tydeliggørelse af vigtigheden af råstoffer af kritisk betydning for overgangen til en kulstoffattig, ressourceeffektiv og mere cirkulær økonomi.

Listen bør også medvirke til gennem fremme af genanvendelsesaktiviteter at motivere til en europæisk produktion af råstoffer af kritisk betydning og om nødvendigt tilføje nye minedriftsaktiviteter. Den gør det også muligt at få en bedre forståelse af, hvordan man kan opnå forsyningssikkerhed for råstoffer gennem diversificering i forsyningen fra forskellige geografiske kilder gennem udvinding, genanvendelse eller substitution.

Kommissionen anvender listen som en støttefaktor, når den forhandler handelsaftaler, gør indsigelser mod handelsforvridende foranstaltninger, udvikler forsknings- og innovationstiltag og gennemfører 2030-dagsordenen for bæredygtig udvikling og dens mål for bæredygtig udvikling. Råstoffer af kritisk betydning er et prioritetsområde i EU's handlingsplan for den cirkulære økonomi for at fremme effektiv anvendelse og genanvendelse af råstofferne. Listen kan også være relevant i forbindelse med gennemgangen af direkte udenlandske investeringer i EU, som er fremlagt parallelt med denne meddelelse. Den kan også anvendes af medlemsstaterne, virksomheder og investorer på frivillig basis til at oplyse dem om mulige risici i råstofforsyningen og dermed forbundne muligheder.

Denne meddelelse indeholder en ajourført liste over 27 råstoffer af kritisk betydning for EU som følge af en tredje vurdering. Meddelelsen følger to tidligere meddelelser om råstoffer, hvori der i 2011 blev fastsat en liste over 14 råstoffer af kritisk betydning og i 2014 en revideret liste over 20 råstoffer af kritisk betydning. Listen over råstoffer af kritisk betydning for EU ajourføres mindst hvert tredje år for at afspejle udviklingen i produktionen, markedet og teknologien, og antallet af vurderede råstoffer er steget med hver ajourføring.

På baggrund af anbefalingerne i 2014-rapporten fra ad hoc-arbejdsgruppen om nærmere afgrænsning af råstoffer af kritisk betydning foretog man denne tredje vurdering af råstoffer af kritisk betydning på grundlag af en raffineret metode udviklet af Kommissionen, der sikrer sammenlignelighed med tidligere metodologiske tilgange (2011 og 2014). Økonomisk betydning og forsyningsrisiko er fortsat de to primære parametre i forbindelse med spørgsmålet om råstoffernes kritiske betydning. De primære forbedringer i den reviderede metode vedrører handel (importafhængighed og eksportrestriktioner ved beregning af forsyningsrisici), substitution som en faktor, der korrigerer både økonomisk betydning og forsyningsrisiko, og detaljeret fordeling af slutanvendelse af råstoffer baseret på industriel anvendelse til fastlæggelse af den økonomiske betydning.

Råstoffer, også selv om de ikke er klassificeret som af kritisk betydning, er vigtige for den europæiske økonomi, da de forekommer i starten af produktionsværdikæderne. Råstoffernes tilgængelighed kan hurtigt ændre sig alt efter handelsstrømmene eller den handelspolitiske udvikling, hvilket understreger det generelle behov for diversificering af forsyningen og en øget genanvendelsesprocent for alle råstoffer.





Bilag 1

Liste over råstoffer af kritisk betydning for EU

De 27 råstoffer, der er opført på listen nedenfor, er af kritisk betydning for EU, fordi risici for forsyningsproblemer og deres konsekvenser for økonomien er højere end for de fleste andre råstoffer. Tabellen viser den indenlandske produktion af visse råstoffer af kritisk betydning i EU, navnlig hafnium. Kina er dog det mest betydende land, hvad angår den globale forsyning af størstedelen af råstoffer af kritisk betydning, såsom sjældne jordarter, magnesium, wolfram, antimon, gallium og germanium blandt andre. Adskillige andre lande har dominerende stillinger inden for udbuddet af specifikke råstoffer, såsom Brasilien (niobium) eller USA (beryllium og helium). Udbuddet af platinmetaller er koncentreret i Rusland (palladium) og Sydafrika (iridium, platin, rhodium og ruthenium). De risici, der er forbundet med koncentrationen af produktionen, forstærkes i mange tilfælde af lav substitution og lave genanvendelsesprocenter.

2017-kritikalitetsvurderingen blev foretaget for 78 råstoffer. Det udvidede anvendelsesområde omfatter ni nye stoffer i forhold til 2014-vurderingen.

De ni nye råstoffer af kritisk betydning for EU, i forhold til 2014-listen, er fremhævet med mørkegråt i tabellen nedenfor. På baggrund af 2017-vurderingen anses de tre råstoffer (chrom, kokskul og magnesit) ikke for at være af kritisk betydning. Selv om tunge sjældne jordarter, lette sjældne jordarter og platinmetaller blev vurderet enkeltvis, er de i opført i samme gruppe i kritikalitetslisten (det aritmetiske gennemsnit vises i tabellen) for at sikre sammenlignelighed med den tidligere vurdering.